**Cuprins**

[I. Evoluții macroeconomice recente ale economiei românești 1](#_Toc172205377)

[II. Politica fiscal-bugetară aferentă anului 2024 10](#_Toc172205378)

[III. Execuția bugetară pe primul semestru al anului 2024 19](#_Toc172205379)

[IV. Finanțarea deficitului bugetar și datoria publică 32](#_Toc172205380)

[V. Absorbția fondurilor externe nerambursabile 35](#_Toc172205381)

[Concluzii 38](#_Toc172205382)

1. **Evoluții macroeconomice recente ale economiei românești**

**În primele șase luni ale anului 2024** activitatea economică a continuat să fie influențată de contextul extern nefavorabil determinat atât de conflictul de lângă graniță, cât şi de cel din Orientul Mijlociu, dar şi de performanțele modeste ale principalilor parteneri comerciali.

Conform datelor INS publicate pe data de 6 septembrie 2024 (date provizoriu 1), creșterea produsului intern brut în semestrul I comparativ cu perioada similară din anul anterior a fost de 0,7% pe serie brută şi de 1,5% pe serie ajustată sezonier.

**Contribuția la creșterea reală a PIB a elementelor de cheltuieli**

**Din punct de vedere al elementelor de utilizare**, în prima jumătate a anului curent se remarcă o accelerare a înclinației populației spre consum fiind impulsionată de majorarea veniturilor disponibile reale, rezultate din creșterile salariale și ale pensiilor și o inflație în scădere. Astfel, în trimestrul al doilea, comparativ cu trimestrul similar din anul anterior, consumul privat a avansat cu 7,6% (dublul creșterii din primul trimestru al anului 2024). Pe ansamblul semestrului I 2024 creșterea consumului privat a fost de 5,8%, având un aport de 3,7 puncte procentuale la dinamica produsului intern brut. Pe de altă parte, consumul guvernamental a consemnat o scădere de 1,4%, creșterea economică totală fiind diminuată cu 0,3 puncte procentuale.

Totodată, s-a remarcat evoluția favorabilă a formării brute de capital fix care, cu un ritm de 6,0% a adus un aport de 1,4 puncte procentuale la creșterea economică reală fiind susținută, în principal, de alocările substanțiale de fonduri pentru deschiderea unor noi proiecte de investiții în infrastructură.

Pe partea externă, diminuarea în termeni reali a exportului de bunuri şi servicii cu 3,3% concomitent cu majorarea cu 4,0% a importului de bunuri şi servicii s-a concretizat într-o contribuție negativă semnificativă a exportului net la dinamica PIB de 3,5 puncte procentuale.

Pe componente de formare a produsului intern brut, creșterea economică a fost susținută în semestrul I de valoarea adăugată brută totală care, cu o dinamică de 0,2%, a avut o contribuție de 0,2 puncte procentuale. La rândul lor, impozitele nete pe produs, cu o majorare de 5,4%, au avut un aport de 0,5 puncte procentuale.

**Contribuția la creșterea reală a PIB a elementelor de creare**

Sectorul industrial a continuat evoluțiile negative, conjunctura economică nefavorabilă afectând încă acest domeniu de activitate. Astfel, valoarea adăugată brută din industrie s-a diminuat pe primul semestru din 2024 comparativ cu perioada similară din anul precedent cu 0,6% ceea ce s-a concretizat într-o contribuție la creșterea economică de -0,1 puncte procentuale.

Construcțiile, după evoluția susținută din anul 2023, au înregistrat o evoluție modestă, realizând un salt al valorii adăugate brute de 1%.

În sectorul serviciilor se constată o tendință de încetinire a activității, pe ansamblul semestrului I majorarea fiind marginală, de 0,1%. Cea mai importantă creștere s-a înregistrat în ramura „activități de spectacole, culturale și recreative”, respectiv 6,6%, ceea ce a reprezentat o contribuție de 0,2 puncte procentuale. Tot în teritoriul pozitiv s-au situat și evoluțiile din ramurile „comerț, transporturi, hoteluri şi restaurante” şi „administrație publică” cu creșteri modeste, de doar 0,2%.

Este de remarcat evoluția din sectorul agricol cu o creștere pe ansamblul perioadei de 10,9%, având o contribuție la PIB-ul real de 0,2 puncte procentuale. Această majorare se datorează rezultatelor bune obținute în trimestrul II (17,3%) după ce în ultimii ani, în perioada similară, am asistat la contracția activității în acest sector.

Valoarea nominală a produsului intern brut realizată în semestrul I 2024 de 756,9 miliarde lei a rezultat în condițiile unui deflator care s-a situat cu 9,0% peste nivelul din semestrul I al anul precedent şi a unei creșteri, în termeni reali, de 0,7%. În termeni nominali, produsul intern brut s-a majorat față de semestrul I 2023 cu 9,8%.

**Sectorul industrial** aînregistrat o reducere de activitate la nivelul primului semestru cu 2,1% comparativ cu semestrul I 2023, toate cele trei componente situându-se în palier negativ (-6,4% producția şi furnizarea de energie, -1,5% industria prelucrătoare şi -1,2% industria extractivă), fapt ce denotă că procesul de recuperare este mai dificil pentru sectorul industrial în contextul manifestării actualelor crize economice. Menținerea declinului din sectorul industrial a fost cauzată de o cerere externă redusă, perspectivele de redresare fiind rezervate şi dependente de evoluțiile economice viitoare ale principalilor parteneri externi.

**Cele mai mari dificultăți** continuă să se manifeste în industria ușoară care a continuat parcursul negativ din anul anterior, înregistrând în primele șase luni diminuări ale activității după cum urmează: tăbăcirea şi finisarea pieilor: -22,8%, fabricarea articolelor de îmbrăcăminte: -19,7%, fabricarea produselor textile: -12,1%. Ajustarea negativă a producției cu dinamici de două cifre pentru al doilea an consecutiv indică probleme structurale de pierdere a competitivității generate în special de creșterile costurilor cu forța de muncă.

În cazul producției şi furnizării de energie electrică şi termică scăderea în primele șase luni din 2024 a fost de 6,4%, în timp ce consumul de energie electrică al populației a accelerat ușor cu 0,7%, iar cel din economie cu 0,8%. Contracția s-a datorat unei producții în scădere din partea componentei hidro şi eoliană, în condiții climaterice nefavorabile. Un declin important s-a înregistrat şi în industria auto (-6,7% în semestrul I), dinamicele anuale înregistrând o volatilitate ridicată. Scăderi de activitate s-au manifestat în special pe partea de componente auto, induse de o piață europeană în restructurare şi o cerere mai redusă pentru vehiculele electrice.

Rezultate nefavorabile s-au înregistrat şi pentru prelucrareațițeiului, unde se constată o continuare a contracției înregistrată în anul anterior, activitatea reducându-se în primele 6 luni cu 5,4%, ceea ce a condus la o diminuare a importurilor de țiței cu 17,3%, ca urmare a unui calendar de revizii la nivelul rafinăriilor. Acest sector rămâne în continuare vulnerabil la perturbările lanțurilor de aprovizionare, în contextul amplificării conflictului din Orientul Mijlociu şi al volatilității cotațiilor internaționale.

Printre **ramurile care au performat** se regăsesc industria alimentară, unde activitatea a accelerat cu 7,4% în primele 6 luni ale anului şi ramura chimiei, care a început anul 2024 într-o manieră pozitivă cu o majorare semestrială a producției de 15,0%. În cazul industriei chimice rezultatele pozitive ale ramurii au început să apară încă din a doua parte a anului 2023, în special pe seama reluării producției de îngrășăminte la Azomureş. Efectele nefavorabile ale creșterii prețurilor la energie electrică şi gaze naturale au afectat sectorul metalurgicîn 2023, dar în prima parte a anului curent a înregistrat un reviriment, rezultând o majorare a producției cu 4,5%. În cadrul industriei prelucrătoare, se mai pot menționa ramuri cu rezultate pozitive precum prelucrarea lemnului (16,0%) sau fabricarea altor mijloace de transport (11,6%), cu creșteri de două cifre ale volumului de producție în această perioadă.

În primul semestru din 2024 **investițiile nete** au crescut în termeni reali cu 5,6% comparativ cu perioada corespunzătoare din 2023, fiind susținute de alte cheltuieli de investiții (cheltuieli pentru lucrări geologice şi de foraj, plantații de viță de vie, pomi, împăduriri, cheltuieli pentru studiile de cercetare şi proiectare legate de obiectivele de investiții și pentru serviciile aferente transferului de proprietate, etc.) cu o majorare de 71,4%. Investițiile nete în celelalte componente s-au redus cu 2,5% în cazul lucrărilor de construcții noi , dar s-au majorat cu 5,5% în cazul utilajelor şi a echipamentelor pentru transport.

După performanța notabilă din 2023, cu creșteri de două cifre în **volumul lucrărilor de construcții**, activitatea din sector s-a contractat cu 2,5% în primele șase luni ale anului curent comparativ cu aceeași perioadă din 2023. Totuși, **a avut loc o revigorare în al doilea trimestru, dinamica devenind pozitivă** (+0,6%), în contrast cu scăderea de 7,0% din primul trimestru, tendință pozitivă așteptată a se accentua pe parcursul următoarelor două trimestre. Rezultatele mai modeste au fost determinate de un început de an cu o contracție mai accentuată, localizată primordial la nivelul clădirilor rezidențiale, urmată apoi de reveniri succesive. Analiza pe obiecte de construcții relevă o activitate susținută în cazul **construcțiilor inginerești** (+7,6%), continuând astfel parcursul de menținere în palierul pozitiv. In cazul clădirilor rezidențiale se constată o încetinire de ritm, ceea ce a condus la o scădere de 22,2% a activității pe această componentă. În ceea ce privește clădirile nerezidențiale, și acestea au avut un parcurs nefavorabil, dar cu o diminuare mai redusă, respectiv de 2,0%.

În primele șase luni ale anului 2024 **volumul total al cifrei de afaceri din comerțul cu amănuntul** (cu excepția comerțului cu autovehicule şi motociclete) a avansat semnificativ, cu 8,2%, creșterea fiind susținută de majorarea puterii de cumpărare şi intensificarea creditării pentru consum. Vânzările de produse alimentare au continuat să înregistreze creșteri în prima jumătate a anului (+4,0%), dar într-un ritm lent comparativ cu totalul activității comerciale. Achizițiile de produse nealimentare au reprezentat segmentul cu cea mai intensă activitate (+13,0%), în timp ce vânzările de carburanți au revenit la evoluții pozitive (+5,5%), după contracția din anul anterior.

**Volumul total al cifrei de afaceri din serviciile prestate populației** s-a diminuat cu 1,5% la finalul primului semestru al anului, pe fondul unor rezultate modeste în sectorul de turism (reduceri de activitate cu 1,6% pentru hoteluri şi restaurante şi de 11,6% în cazul agențiilor de turism), populația optând pentru vacanțele externe. O contracţie semnificativă s-a remarcat şi în cazul serviciilor de coafură şi înfrumuseţare, acestea diminuându-şi volumul de activitate cu 10,5% comparativ cu perioada similară a anului trecut. În schimb, serviciile de spălare a articolelor textile au continuat parcursul favorabil din 2023, volumul cifrei de afaceri majorându-se cu 9,6%.

O evoluţie uşor negativă a fost înregistrată şi în cazul **cifrei de afaceri din serviciile de piaţă prestate în principal întreprinderilor,** aceasta reducându-se cu 0,1% în primul semestru al anului curent. Pierderea de dinamică a fost determinată de restrângerea activităţii din sectorul de transporturi cu 5,7%, cât şi a cifrei de afaceri din tranzacţii imobiliare (-5,2%), comunicaţii (-0,9%) şi alte servicii furnizate întreprinderilor (-0,4%). Un aport pozitiv l-au avut activităţile de producţie cinematografică (+12,7%) şi serviciile informatice şi în tehnologia informaţie (+4,5%), dar insuficient pentru a compensa contracţia celorlalte ramuri.

**Exporturile de bunuri** au totalizat, în prima jumătate a anului 2024, valoarea de 46,3 miliarde euro, înregistrând o dinamică negativă de 2,4% față de perioada similară a anului precedent (-1,2 miliarde euro), scăderile valorilor exprimate în euro având o componentă importantă de preţuri. Expedierile intra-comunitare au reprezentat 72,7% din total, iar exporturile destinate statelor extra UE au pierdut din dinamica anului precedent (-2,0% faţă +5,4% în ianuarie-iunie 2023), în principal, ca urmare a scăderii livrărilor de produse agroalimentare, cu peste 22%.

**Evoluția Comerțului Exterior ianuarie - iunie 2024**

Exporturile au fost susținute în proporție de 47,4% de maşini şi echipamente pentru transport, care au înregistrat o creştere cu 2,8% faţă de primele 6 luni ale anului 2023 şi de industria manufacturieră (fier, oţel, cauciuc, metal, lemn-exclusiv mobilă, articole de îmbrăcăminte şi accesorii, încălţăminte, mobilă şi părțile ei, aparatură de măsură şi control etc.) care, cu o valoare de aproape 14 miliarde euro, a reprezentat 29,3% din total.

**Importurile de bunuri** s-au majorat în prima jumătate a anului 2024 cu 1,0%, până la 61,4 miliarde euro, achiziţiile externe de bunuri având o traiectorie fluctuantă de la o lună la alta. Pe zona intra UE de provenienţă, valoarea majorată cu 0,8% a introducerilor de bunuri a reprezentat 73,4% din totalul achiziţiilor. În acelaşi timp, importurile provenite din afara spaţiului UE au fost cu 1,4% mai mari decât în primul semestru al anului 2023, în condiţiile creşterii cu 24,5% a importurilor de produse chimice. Concomitent, a fost consemnată o reducere cu 5,2% a importurilor de combustibili minerali, lubrifianţi şi materiale conexe de pe pieţele terţe, acestea reprezentând 65,9% din totalul achiziţiilor de produse energetice.

Structura importurilor de bunuri a fost dominată, ca şi în cazul exporturilor, de grupele de produse maşini şi echipamente pentru transport (36,6% din total şi o creştere cu 1,4%) şi mărfuri manufacturate, clasificate în principal după materia primă (17,2% din total şi o reducere cu 2,6%). De menționat faptul că în această perioadă grupa combustibililor minerali, lubrifianți şi materiale conexe, constituită din: petrol şi produse petroliere; gaz şi produse industriale din gaz; energie electrică şi cărbune, cocs şi brichete şi-a redus valoarea achizițiilor față de perioada similară a anului 2023 cu 3,7%.

**Deficitul comercial FOB-CIF**, în primul semestru al anului 2024, a atins o valoare de 15,1 miliarde euro, fiind cu 1,8 miliarde euro mai mare decât în semestrul similar din 2023, această adâncire fiind atribuită schimburilor intra-comunitare în proporție de peste 72%.

Zona de petrochimie (produse farmaceutice, îngrășăminte, materiale plastice etc.) a generat aproape 43% din nivelul deficitului extern, cu o pierdere de 6,4 miliarde euro, iar valoarea de -3,2 miliarde euro înregistrată la categoria mărfurilor manufacturate clasificate în principal după materia primă a reprezentat al doilea mare deficit comercial al primelor 6 luni ale anului 2024.

Deficitul de alimente şi animale vii, înregistrat în ianuarie-iunie 2024, a fost de 2,4 miliarde euro, situându-se cu 540,7 miliarde euro peste nivelul perioadei similare a anului 2023 şi a rezultat în totalitate din schimburile intra-comunitare.

Pierderea înregistrată în schimburile comerciale cu combustibili și lubrifianți a fost de aproape 2,6 miliarde euro şi a constituit 17,4% din nivelul total al deficitului. Deși achiziţiile de astfel de bunuri au avut o dinamică negativă, fiind influențate de cotațiile de pe piețele internaționale, ele continuă să fie deficitare şi să pună presiune pe soldul balanței comerciale.

Comerțul cu mașini și echipamente pentru transport a realizat un parcurs favorabil, creșterea exporturilor reușind să se situeze peste cea a importurilor (+2,8% la exporturi şi +1,4% la importuri), astfel că deficitul a fost cu 295,2 milioane euro sub nivelul perioadei de comparație din anul 2023 (-503,0 milioane euro față de -798,2 milioane euro).

**Contul curent al balanței de plăți** a înregistrat, în primul semestru al anului 2024, un deficit de 12,18 miliarde euro, cu 34% mai mult față de perioada similară a anului precedent, când valoarea deficitul contului curent a fost de 9,09 miliarde euro. Adâncirea înregistrată în această perioadă a avut loc pe fondul creșterii deficitului comercial cu 14,2% (de la -13,15 miliarde euro, la -15,02 miliarde euro), concomitent cu reducerea cu 14,8% a excedentului înregistrat de balanța serviciilor.

Soldul negativ al balanței comerciale a crescut cu 1,9 miliarde euro față de valoarea consemnată în primele șase luni din 2023, în condițiile în care exporturile de bunuri s-au diminuat cu 2,2%, iar importurile au avut o creștere de 1,6%. Reducerea intensității schimburilor comerciale reflectă comportamentul sectorului de export/import, influențat de atenuarea creșterii prețurilor pe piețele internaționale și de o dinamică moderată în activitatea economică a partenerilor comerciali.

În pofida scăderii de 14,8% înregistrate în primul semestru al anului 2024, contribuția sectorului serviciilor la evoluția contului curent s-a menținut pozitivă, acesta înregistrând un excedent de 6,15 miliarde euro, generat în proporție de peste 92% de serviciile din sfera comunicații-IT şi cele de transport. Acestea au acumulat, împreună, 5,68 miliarde euro, cu 5,9% mai puțin față de aceeași perioadă a anului 2023.

A fost înregistrată o reducere de 8,4% și pe componenta de prelucrare a bunurilor aflate în proprietatea terților, unde excedentul s-a situat cu 135 milioane euro sub nivelul primelor 6 luni ale anului 2023. În sectorul de turism-călătorii a fost consemnat un deficit de 2,26 miliarde euro, cu 33,2% mai mare față de cel înregistrat în perioada ianuarie-iunie 2023. A fost acumulată, astfel, o pierdere suplimentară de 562 milioane euro, rezultată din reducerea cu 12,9% a încasărilor de la turiștii străini sosiți în România şi majorarea cu 7,3% a cheltuielilor efectuate de români în afara țării.

Un alt factor care a influențat dinamica soldului de cont curent a fost deteriorarea balanței veniturilor primare, care a înregistrat o adâncire semnificativă a deficitului (-4,26 miliarde euro în primele 6 luni din 2024 față de -3,66 miliarde euro în aceeași perioadă din 2023). Această evoluție a fost determinată de o creștere de 6,45% a plăților către investitorii străini, sub formă de dividende, profit reinvestit și dobânzi, precum și de o majorare cu peste 33,1% a dobânzilor pe termen lung plătite de administrația publică.

În același timp, balanța veniturilor secundare s-a închis cu un excedent de 957 milioane euro, cu 1,9 ori mai mult față de cel înregistrat în aceeași perioadă a anului 2023. Parcursul favorabil pe această componentă a contului curent a fost susținut de creșterea cu 590 milioane euro a încasărilor din cooperare internațională a administrației publice şi cu 403 milioane euro a sumelor remise din străinătate de către lucrătorii români.

**Investițiile străine directe** au înregistrat, în perioada ianuarie-iunie 2024, o valoare de 3,22 miliarde euro, cu 14,9% peste nivelul perioadei similare a anului 2023 și au acoperit mai mult de 26% din deficitul de cont curent. Investițiile reale în economie (reprezentate de participațiile la capital şi profit reinvestit) au fost de 3,7 miliarde euro, în timp ce creditele intra-grup au înregistrat o valoare netă de 490 milioane euro.

**Prețurile de consum** s-au încadrat pe un trend descendent pe întregul lanţ între producători şi consumatori, inflația înregistrând la nivelul primului semestru din anul 2024 o rată medie de 6,2%, cu 6,6 puncte procentuale mai puțin decât în semestrul I al anului anterior. Procesul dezinflaționist a fost posibil pe fondul măsurilor de plafonare a adaosurilor comerciale la produsele alimentare de bază şi a preţurilor la energie electrică şi gaze naturale. Tendința s-a regăsit şi pe principalele componente ale inflației, preponderent la nivelul prețurilor alimentelor care au decelerat până la 2,9%, preţurile produselor nealimentare care au ajuns la o creștere de 7,2%, iar în sectorul serviciilor s-a înregistrat o încetinire mai moderată, respectiv de 10,0%, acestea fiind influențate semnificativ de costurile cu forța de muncă.

**Contribuții la rata anuală a inflației (%)**

Măsurile de combatere a inflației, precum și reducerea prețurilor globale pentru bunurile energetice, au contribuit semnificativ la temperarea creșterii prețurilor de consum, menținând inflația pe un trend descrescător. În luna iunie 2024 inflația anuală a ajuns la 4,94%, după vârful inflaționist de 7,4% atins în ianuarie, ca urmare a măsurilor fiscale introduse la începutul anului pentru consolidarea bugetului de stat.

Este de remarcat că rata anuală înregistrată în luna iunie 2024 a ajuns la cel mai redus nivel din ultimii trei ani, tendința descrescătoare a prețurilor de consum menținându-se pe toate componentele inflației, fiind consemnate rate anuale de 1,1% pentru bunurile alimentare, 6,3% pentru bunurile nealimentare și 8,8% pentru servicii.

**Cursul mediu de schimb leu/euro** s-a situat, în primele 6 luni ale anului curent, la valoarea de 4,9743 lei/euro, moneda națională înregistrând o depreciere în termeni nominali de 0,82% şi o apreciere reală de 5,3% față de perioada corespunzătoare din 2023. În perioada ianuarie - iunie 2024 raportul euro/dolar a fost de 1,08, apropiat de cel înregistrat pe parcursul anului 2023.

**Efectivul salariaților** şi-a continuat tendința reziliență şi în anul 2024 urmând în linii mari evoluția activității economice. Astfel, la sfârșitul lunii iunie, efectivul salariaților a fost de 5152,6 mii persoane în creștere cu 23,4 mii persoane, respectiv 0,5% comparativ cu luna corespunzătoare din anul 2023.Ponderea cea mai mare în total economie o reprezintă numărul de salariați din industrie care a ajuns la 25,0% (respectiv 1286,8 mii persoane).

**Numărul mediu al salariaților** (calculat ca medie aritmetică a efectivelor lunare) în primele 6 luni ale anului 2024 a fost de 5147,9 mii persoane, în creștere cu 38,0 mii persoane (respectiv cu 0,7%) față de perioada corespunzătoare din anul 2023 (5109,9 mii persoane).

Industria reprezintă 25,1% din numărul total de salariați pe economie (respectiv 1292,5 mii persoane). Numărul mediu de salariați din industrie a crescut marginal, cu 0,2 mii persoane (respectiv cu 0,01%) față de perioada corespunzătoare din anul 2023.

**Rata șomajului înregistrat la sfârșitul lunii iunie 2024** a fost de 3,06 %, mai mare cu 0,23 % decât rata șomajului înregistrat la sfârșitul lunii iunie 2023 (2,83%).

În ceea ce privește **șomajul de lungă durată**, la sfârșitul lunii iunie 2024 se aflau înregistrați 76,1 mii persoane (32,0% din totalul șomerilor înregistrați), din care 6,4 mii persoane din rândul tinerilor cu vârsta sub 25 de ani aflați în șomaj de peste 6 luni (36,1% din totalul șomerilor sub 25 de ani) și 72,3 mii adulți aflați în șomaj de peste 12 luni (31,7% din rândul șomerilor adulți).

**Câștigul salarial mediu brut** pe total economie a fost în primele 6 luni ale anului 2024 de 8.306 lei, cu 16,2% mai mare decât cel înregistrat în perioada similară a anului 2023. Corespunzător, **câștigul salarial mediu net** s-a majorat cu 13,6%, până la 5.072 lei, consemnând o creștere în termeni reali cu 7,0%.

# **Politica fiscal-bugetară aferentă anului 2024**

Construcția bugetară pe anul 2024 a avut la bază următoarele obiective:

1. **Continuarea măsurilor pentru redresare economică**, accelerarea creșterii economice, menținerea și susținerea unui nou cadru de dezvoltare durabilă, justă și incluzivă care să asigure o tranziție eficientă economic, suportabilă social și axată pe competitivitate, inovație și decarbonizare care să conducă la eliminarea vulnerabilităților din economie și să asigure un nivel de trai decent;
2. **Continuarea realizării graduale a consolidării fiscale** contribuind, în acest fel la scăderea inflației, a ratelor dobânzilor, a deficitului comercial și de cont curent al balanței de plăți, precum şi la stabilitatea cursului valutar al leului, ținând seama de fragilitatea mediului intern și extern, de efortul bugetar ce trebuie alocat noii legi privind sistemul de pensii și implementarea reformelor din PNRR care trebuiesc finalizate până in anul 2026;
3. **Reforma, prioritizarea și programarea multianuală a investițiilor publice** într-o manieră eficientă, profesionistă și transparentă cu efect multiplicator şi aport direct la formarea brută de capital fix, prin creșterea aportului fondurilor europene aferente cadrului financiar 2021-2027 și cele aferente Mecanismului de Redresare și Reziliență ce finanțează reformele și investițiile stabilite prin Programul Național de Redresare și Reziliență, cel mai mare pachet de stimulare din resursele europene alocate României;
4. **Consolidarea unei politici fiscale predictibile** angajate pe panta de reducere a deficitului bugetar, pentru susținerea și adaptarea mediului de afaceri la provocările ridicate de suita de crize cu care se confruntă societatea, simplificarea fiscalității și perfecționarea legislației în funcție de fenomenele evazioniste, pentru a crea premisa unei creșteri economice sănătoase și durabile;
5. **Dezvoltarea şi diversificarea instrumentelor de management ale datoriei publice** pentru menținerea datoriei publice la un nivel sustenabil;
6. **Măsuri pentru crearea și consolidarea unor finanțe publice sănătoase**, prin eficientizarea calitativă a cheltuielilor publice, cu focalizare pe:
* Finanțarea unor măsuri active economice pentru sprijinirea grupurilor celor mai vulnerabile, reforme în domeniul muncii, al pensiilor, al sprijinirii IMM al căror lanț de aprovizionare a fost puternic afectat de războiul împotriva Ucrainei;
* Îmbunătățirea programării bugetare prin consolidarea bugetării pe programe pe bază de indicatori de rezultat pentru o construcție bugetară credibilă și responsabilă, care să permită transparența deplină a cheltuielilor publice, îmbunătățirea clarității și coerenței procesului de bugetare, prioritizarea politicilor sectoriale și asigurarea unei competiții reale între proiectele propuse spre finanțare și susținerea performanței;
* Alocarea dirijată către priorități bine definite și mai multă responsabilitate în utilizarea fondurilor publice, realizate prin implementarea măsurilor de eficientizare a cheltuielilor publice, evitarea risipei fondurilor publice;

**Principalele măsuri avute în vedere la elaborarea bugetului pe anul 2024:**

**Pe parte de venituri:**

* impozit minim de 1% pe cifra de afaceri pentru companii care înregistrează în anul precedent o cifră de afaceri de peste 50 milioane euro, și care în anul de calcul determină un impozit pe profit mai mic decât impozitul minim pe cifra de afaceri; Impozitul se aplică veniturilor totale ajustate cu venituri neimpozabile, investiții și amortizare;
* impozit suplimentar pentru instituțiile de credit calculat prin aplicarea asupra cifrei de afaceri a unei cote de impozitare astfel: 2% în perioada 1 ianuarie 2024 – 31 decembrie 2025, respectiv 1% începând cu 1 ianuarie 2026. Cifra de afaceri cuprinde venituri din dobânzi, dividende, taxe și comisioane, respectiv alte categorii de venituri;
* impozit suplimentar pentru operatorii din sectoarele petrol și gaze naturale, care înregistrează în anul precedent o cifră de afaceri de peste 50 milioane euro: se impune un impozit suplimentar de 0,5% din veniturile totale ajustate cu venituri neimpozabile, investiții și amortizări;
* instituirea a două cote de impozitare pe veniturile microîntreprinderilor, astfel:

a) 1% pentru microîntreprinderile care realizează venituri ce nu depășesc 60.000 euro;

b) 3% pentru microîntreprinderile care (i) realizează venituri peste 60.000 euro sau (ii) desfășoară activități, principale sau secundare, în domeniile editare produse software, facilități de cazare, restaurante, catering pentru evenimente, baruri, activități juridice (societățile cu personalitate juridică care nu sunt entități transparente fiscal, constituite de avocați), activități de asistență medicală generală sau specializată, stomatologie;

* revizuirea reglementării privind acordarea facilităților fiscale pentru persoanele fizice care obțin venituri din salarii și asimilate salariilor ca urmare a desfășurării activității de creare de programe pentru calculator: scutirea de la plata impozitului pe venit se aplică numai pentru veniturile realizate în baza unui singur contract individual de muncă și pentru veniturile brute lunare de până la 10.000 lei inclusiv. Suplimentar, persoanele fizice pot opta pentru plata contribuției datorată la fondul de pensii administrat privat. Aplicarea facilităților fiscale se limitează până la data de 31 decembrie 2028;
* revizuirea reglementărilor privind acordarea facilităților fiscale în sectorul construcții, precum și în sectorul agricol și în industria alimentară: i) scutirea de la plata impozitului pe venit se aplică numai pentru veniturile realizate în baza unui singur contract individual de muncă, cu normă întreagă sau cu timp parțial, și pentru veniturile brute lunare de până la 10.000 lei inclusiv; ii) eliminarea exceptării de la plata contribuției de asigurări sociale de sănătate; iii) scutirea de la plata contribuției de asigurări sociale datorată de angajatori pentru activitatea desfășurată în condiții deosebite, speciale sau în alte condiții de muncă;
* includerea sumelor reprezentând valoarea nominală a tichetelor de masă și a voucherelor de vacanță acordate potrivit legii, în baza lunară de calcul al contribuției de asigurări sociale de sănătate pentru persoanele fizice care obțin venituri din salarii şi asimilate salariilor. Măsura intră în vigoare începând cu veniturile aferente lunii ianuarie 2024;
* modificarea regimului aplicabil din punct de vedere al contribuției de asigurări sociale de sănătate datorate în cazul persoanelor fizice care realizează venituri din activități independente. Persoanele fizice care realizează venituri din activități independente, din una sau mai multe surse, datorează contribuția de asigurări sociale de sănătate pe fiecare sursă de venit, la o bază anuală de calcul egală care nu poate fi mai mare decât cea corespunzătoare unei baze anuale de calcul egală cu nivelul de 60 salarii minime brute pe țară;
* creșterea cotei de TVA de 5% la 9% pentru livrarea de locuințe sociale (cu păstrarea plafonului de 600 000 Lei), livrarea alimentelor de înaltă valoare calitativă, livrarea şi instalarea de panouri fotovoltaice, panouri solare termice, pompe de căldură şi alte sisteme de încălzire de înaltă eficiență, pentru centre de fitness/baze sportive, activități recreative (parcuri de distracții /recreative, bâlciuri) și intrare evenimente sportive;
* trecerea de la aplicarea cotei reduse de TVA de 9% la aplicarea cotei standard de TVA pentru livrarea de bere fără alcool și de alimente cu zahăr adăugat, al căror conținut total de zahăr este de minimum 10g/100g produs;
* Modificarea cotei de TVA de la 5% la 19% pentru transportul de persoane în scop turistic sau de agrement;
* Introducerea în sfera produselor supuse accizelor nearmonizate a băuturilor nealcoolice cu zahăr adăugat/conținut de zahar între 5-8 g/100 ml 0.4 lei/litru și peste 8g/100 ml 0.6 lei/litru;
* majorarea nivelului accizelor pentru produsele de tutun cu 7.5% de la 1 ian 2024;
* majorarea nivelului accizelor pentru produsele cu alcool cu 10% de la 1 ian 2024;
* impozitarea proprietăților imobiliare și mobiliare de valoare mare de 0,3% pentru proprietățile reprezentând clădiri rezidențiale, cota fiind aplicată asupra diferenței dintre valoarea impozabilă a clădirii comunicată de către organul fiscal local prin decizia de impunere și plafonul de 2.500.000 lei, respectiv în cazul autoturismelor, cota se aplică asupra diferenței dintre valoarea de achiziție și plafonul de 375.000 lei.

**Pe parte de cheltuieli:**

* desființarea posturilor vacante;
* majorarea normativelor pentru constituirea structurilor la nivel de serviciu/direcție/direcție generală:

a) minimum 10 posturi de execuție pentru constituirea unui serviciu;

b) minimum 20 posturi de execuție pentru constituirea unei direcții;

c) minimum 35 de posturi de execuție pentru constituirea unei direcții generale;

* diminuarea ponderii funcțiilor publice de conducere în totalul funcțiilor la nivel ordonator principal de credite de la 12% la 8%; Limitarea funcțiilor de conducere la maxim 10% pentru celelalte categorii de personal bugetar;
* acordarea voucherelor de vacanță numai pentru funcționarii publici cu un venit sub nivelul unui plafon de 8.000 lei net/lunar. Valoarea voucherului de vacanță crește de la 1.450 lei/an la 1.600 lei/an pentru a nu fi afectați funcționarii de introducerea CASS de 10% la voucherele de vacanță;
* acordarea indemnizației de hrană numai pentru funcționarii publici cu venituri sub 8.000 lei net/lunar;
* plafonarea sporului de condiții vătămătoare (sporul de antenă) de 15% din salariul de bază dar nu mai mult de 1.500 lei brut/lună pentru toate domeniile de activitate din sectorul bugetar;
* aprobarea/modificarea de normative de cheltuieli pentru instituțiile și autoritățile publice în ce privește dotarea cu autoturisme si consumul de carburanți;
* Limitarea cheltuielilor cu achiziția de aparate de telefonie mobilă și de abonamente lunare de telefonie mobilă;
* diminuarea cu cel puțin 25% a funcțiilor de demnitate publică de secretar de stat, consilier de stat/subsecretar de stat/vicepreședinte și a funcțiilor de demnitate publică asimilate acestora;
* majorarea pensiilor de asigurări sociale cu 13,8% începând cu luna ianuarie și acordarea pensiilor recalculate conform noi legi a pensiilor începând cu luna septembrie;
* majorarea cu 5% a salariilor de bază ale personalului plătit din fonduri publice cu excepția personalului din învățământ care va beneficia de o majorare de 20%, ce va fi acordată în două tranșe de la 1 ianuarie și 1 iunie 2024;
* munca suplimentară efectuată peste durata normală a timpului de lucru de către personalul din sectorul bugetar încadrat în funcții de execuție sau de conducere, precum și munca prestată în zilele de repaus săptămânal, de sărbători legale și în celelalte zile în care, în conformitate cu reglementările în vigoare, nu se lucrează, în cadrul schimbului normal de lucru, se va compensa numai cu timp liber corespunzător, cu anumite exceptii prevăzute de lege;
* instituțiile şi autoritățile publice nu acordă personalului din cadrul acestora bilete de valoare, cu excepția tichetelor de creșă, reglementate de Legea nr. 165/2018 privind acordarea biletelor de valoare, cu modificările şi completările ulterioare;
* instituțiile şi autoritățile publice nu acordă personalului din cadrul acestora premii; cuantumul compensației bănești, respectiv al alocației valorice pentru drepturile de hrană, valoarea financiară anuală a normelor de echipare şi valoarea financiară a drepturilor de echipament se mențin în plată la nivelul acordat pentru luna decembrie 2023;
* suspendarea ocupării prin concurs sau examen a posturilor vacante sau temporar vacante;
* neacordarea de ajutoare, plăți compensatorii la pensionare;
* menţinerea în anul 2024 în plată la nivelul acordat/cuvenit pentru luna decembrie 2023 a unor drepturi (indemnizatia pentru activitatea de liber profesionist, cuantumul indemnizatiilor acordate membrilor Academiei Române, drepturi pentru recunoaşterea meritelor personalului participant la acţiuni militare, misiuni şi operaţii pe teritoriul sau în afara teritoriului statului român) etc;
* rentele viagere prevăzute la art. 64 din Legea educației fizice şi sportului nr. 69/2000, cu modificările şi completările ulterioare, se acordă în cuantumul aflat în plată în luna decembrie 2023;
* cuantumul lunar al indemnizației de merit se menține la nivelul din luna decembrie 2023, de 6.240 lei;
* reduceri de tarife sau, după caz, gratuități, numai în limita a 3 călătorii dus-întors sau 6 călătorii simple, la facilitățile de transport stabilite prin acte normative pentru unele categorii de persoane.

**Măsuri destinate îmbunătățirii nivelului de colectare a veniturilor bugetare avute în vedere de către Agenția Națională de Administrare Fiscală**

Activitatea ANAF din primul semestru al anului 2024 a continuat pe linia reformelor menite să asigure creșterea capacității de colectare a veniturilor bugetare și reducerea decalajului fiscal, fiind în strânsă corelare cu obiectivele și țintele asumate prin Planul Național de Redresare și Reziliență.

1. **Principalele măsuri realizate în actualul orizont strategic:**
* Extinderea portalului on-line (SPV) pentru contribuabili, ceea ce a facilitat furnizarea îmbunătățită de servicii;
* Implementarea protocolului standard al fișierului de audit (SAF-T) care asigură o coerență mult mai mare în colectarea datelor financiare de la contribuabili;
* Implementarea monitorizării mărfurilor cu risc fiscal ridicat (RO-eTransport) care ajută la identificarea clusterelor de risc, alături de sistemul e-sigiliu;
* Îmbunătățirea conformării în zona impozitului pe venit, inclusiv un accent sporit pe persoanele fizice cu averi mari;
* Utilizarea sporită a notificărilor de conformare care utilizează informații din zonele de risc specifice și permit auto-corecția declarațiilor fiscale de către contribuabili;
* Utilizarea din ce în ce mai mult a verificărilor documentare, ca instrumente digitale de control fiscal destinate prevenirii și combaterii fraudei și evaziunii fiscale, a căror utilizare va fi extinsă treptat ca parte a angajamentelor PNRR;
* Implementarea sistemului caselor de marcat electronice și a sistemului național de facturare electronică (RO e-Factura) în relațiile B2G și B2B, care vizează îmbunătățirea ratei de colectare a TVA și prevenirea fraudei și evaziunii fiscale;
* Implementarea schemei One Stop Shop (OSS) din pachetul privind comerțul electronic. Acest sistem este operațional începând cu data de 1 iulie 2021, în conformitate cu prevederile Directivei TVA, facilitând companiilor înregistrarea, declararea electronică şi plata taxei pe valoarea adăugată (TVA) aferentă anumitor categorii de bunuri și servicii B2C (Business-to-Consumer);
* Adoptarea unei noi legi de revizuire a competențelor organelor de inspecție fiscală, organelor de control antifraudă și organelor responsabile cu verificarea situației fiscale personale, cu scopul de a consolida capacitatea instituțională a structurilor de control fiscal;
* Obținerea de date privind tranzacțiile de la platforma de comerț electronic și operatorii de servicii de livrare, ca parte a eforturilor generale de combatere a fraudei.
1. **Implementarea reformelor prevăzute în Planul Național de Redresare și Reziliență:**

În toată această perioadă, activitatea ANAF a continuat pe linia reformelor de substanță care sunt menite să asigure îmbunătățirea performanței sale prin creșterea capacității de colectare a veniturilor fiscale și de reducere a decalajelor fiscale, fiind în strânsă corelare cu obiectivele și țintele asumate prin Planul Național de Redresare și Reziliență(cel mai important plan de reforme din ultima perioadă și cea mai importantă sursă de finanțare la care administrația fiscală a avut parte în toată istoria sa).

Principalele linii de acțiune din cadrul PNRR care sunt prevăzute a fi livrate până la finalul anului 2025 vizează implementarea unor reforme ireversibile și a proiectelor de digitalizare care sprijină implementarea acestora:

1. Cea mai importantă linie de acțiune are în vedere implementarea deplină a unui sistem integrat de management al riscurilor fiscale. În continuarea măsurilor menționate în anul 2022 pe această linie, acești primi pași vor fi urmați de implementarea celor mai importante proiecte de digitalizare din zona de administrare fiscală, respectiv SFERA și Big Data.

* SFERA este sistemul informatic care va centraliza aplicațiile utilizate la nivelul a 252 de baze de date distribuite la nivelul organelor fiscale competente în administrarea contribuabililor gestionaţi de ANAF, astfel încât să permită ANAF să poată accesa, în orice moment, date fiabile, corecte și actualizate cu privire la persoanele juridice. Acest sistem va fi unul dintre principalele surse de date care va comunica cu platforma de Big Data.
* Prin proiectul Big Data se va implementa o platformă complexă prin care vor fi integrate și valorificate în termeni operaționali și analitici volume mari de date, atât interne, cât și din surse terțe.

Proiectele amintite anterior, precum e-factura, SAF-T, casele de marcat electronice, e-transport vor face parte din sursele de date și informații ce vor alimenta cu informații proprii platforma de Big Data. Până la data finalizării acestei platforme, informațiile provenite din instrumentele digitale de control fiscal și colectare date vor fi valorificate pentru rafinarea analizei de risc existente și focusarea acțiunilor de control în consecință.

La finalul implementării proiectelor din această zonă, va fi disponibil registrul electronic al riscurilor fiscale, iar analiza de risc va fi realizată unitar, la nivel central, pentru toate structurile de control fiscal.

2. A doua mare linie de acțiune are în vedere consolidarea serviciilor pentru contribuabili și, deci, creșterea conformării voluntare. Printre cele mai importante măsuri de acest tip, amintim doar:

* Optimizarea și simplificarea serviciilor oferite în cadrul SPV (Spațiul Privat Virtual) prin portalul ANAF, portal care va fi reproiectat și dezvoltat;
* Acest proiect va permite la rândul său extinderea gamei de servicii oferite în mediu digital contribuabililor (de ex., este vizată extinderea interacțiunii dintre ANAF și contribuabili în mediu digital pentru o serie de activități astăzi derulându-se doar față în față, respectiv prin achiziționarea, customizarea și implementarea unei platforme video care să permită organizarea în regim securizat de întâlniri între funcționarii fiscali și contribuabili);
* Implementarea chatbot și integrarea acestuia cu portalul ANAF, aplicația de mobil și soluția de Call-Center a ANAF;
* Crearea unei platforme on-line pentru valorificarea bunurilor imobile și a celor mobile de o valoare semnificativă.

**C. Direcțiile strategice viitoare:**

* Asigurarea de servicii moderne către comunitate și contribuabili, prin asigurarea unei interacțiunii digitale cu permanentă, facilă și adaptată nevoilor acestora, printr-o serie de măsuri precum:
* Asigurarea interacțiunii digitale cu contribuabilii, disponibilă 24/7, ușor accesibilă, adaptată nevoilor contribuabililor;
* Simplificarea constantă a interacțiunii digitale cu contribuabilii;
* Utilizarea feedback-ului de la contribuabili într-o manieră structurata, pentru realizarea design-ului serviciilor oferite de administrația fiscală sau pentru îmbunătățirea acestora;
* Adaptarea serviciilor și a comunicării pentru a răspunde nevoilor specifice anumitor segmente de contribuabili (de exemplu, mari contribuabili, mijlocii etc.).
* Optimizarea nivelului de conformare voluntară prin realizarea de programe și proiecte care să determine reducerea decalajului fiscal în zonele importante ale administrării fiscale, printr-o serie de măsuri precum:
* Stabilirea unui proces național centralizat pentru a evalua și prioritiza riscurile de conformare pentru principalele impozite și taxe și dezvoltarea unui registru al riscurilor de conformare, precum și un program național de îmbunătățire a conformării;
* Proiectarea de sisteme și procese care să faciliteze îndeplinirea obligațiilor de plată ale contribuabililor și să optimizeze nivelul de conformare voluntară;
* Efectuarea de analize detaliate ale sistemului de TVA și valorificarea rezultatelor pentru a identifica potențialele consolidări ale procedurilor de administrare, dar și zonele ce generează pierderi semnificative de încasări și pentru a dezvolta strategii de răspuns cuprinzătoare, inclusiv planificarea acțiunilor antifraudă și folosirea optimă a instrumentelor de cooperare administrativă internațional;
* Efectuarea de analize pentru o înțelegere cuprinzătoare a factorilor care conduc la comportamentul neconform al contribuabililor și utilizarea constatărilor pentru a concepe strategii de răspuns;
* Îmbunătățirea capacității funcției de control fiscal, incluzând un proces structurat de analiză a eficacității acestei funcții și utilizarea rezultatelor pentru a îmbunătăți evaluarea riscurilor și funcția de control fiscal;
* Accent sporit pe prevenirea acumulării de noi arierate fiscale.
* Dezvoltarea și implementarea unui design organizațional care să susțină și să sprijine angajații, procesele și evoluția tehnologică într-un mediu în continuă schimbare printr-o serie de măsuri precum:
* Dezvoltarea și implementarea unui design organizațional modern care sprijină angajații, procesele și evoluția tehnologică într-un mediu în continuă schimbare;
* Încorporarea unei culturi bazată pe risc în cadrul tuturor proceselor și a abordărilor operaționale;
* Efectuarea unei planificări detaliate a forței de muncă, inclusiv cu accent sporit pe specializarea, abilitățile și recrutarea forței de muncă și conceperea strategiilor și a planificării pentru a pregăti forța de muncă a viitorului.
* Utilizarea și valorificarea tehnologiei moderne pentru a sprijini luarea deciziilor bazate pe date și a oferi contribuabililor și comunității servicii de încredere, aliniate bunelor practici internaționale, printr-o serie de măsuri precum:
* Utilizarea tehnologiei pentru a oferi contribuabililor și comunității un serviciu de încredere, aliniat bunelor practici internaționale;
* Valorificarea tehnologiei moderne (inclusiv analiză și IA) în vederea maximizării utilizării informațiilor (interne și externe) pentru a sprijini luarea deciziilor bazate pe date și proiectarea strategiilor de răspuns;
* Folosirea de instrumente digitale adaptate și integrate (inclusiv sisteme avansate de gestionarea automată a cazurilor) care sprijină eficiența și eficacitatea resurselor existente.
1. **Execuția bugetară pe primul semestru al anului 2024**

Conform datelor operative, execuția bugetului general consolidat pe primul semestru al anului 2024 (Anexa nr. 1 și Anexa nr. 2) s-a încheiat cu un **deficit de 63,67 miliarde lei (3,60% din PIB)** sub ținta stabilită pe semestrul I.

La sfârșitul primului semestru al anului curent se înregistrează un deficit primar (soldul bugetar exclusiv cheltuielile cu dobânzile) în valoare de 46,06 miliarde lei (2,6% din PIB).

Comparativ cu semestrul I 2023 deficitul bugetar s-a accentuat cu 26,45 miliarde lei, respectiv cu 1,28 puncte procentuale din PIB de la 2,32 % din PIB cât a fost în semestrul I 2023 la 3,60% din PIB în semestrul I 2024.

**Veniturile bugetului general consolidat** au fost în sumă de **275,50 miliarde lei**, cu 13,5% mai mari comparativ cu aceeași perioadă a anului precedent și cu un grad de realizare al programului de încasări pe primul semestru de **94,0%**.

Veniturile bugetului general consolidat, ca procent în PIB, au înregistrat în perioada analizată o ușoară creștere cu 0,5 puncte procentuale comparativ cu aceeași perioadă a anului anterior, de la 15,1% în PIB în semestrul I 2023 la 15,6% din PIB în semestrul I 2024.

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 256,35 miliarde lei (14,5% din PIB), cu **15,6% mai mari** comparativ cu încasările semestrului I 2023 și un grad de realizare a programului semestrial de **101,2%**.

Evoluția acestora a fost susținută de avansul încasărilor din impozitul pe salarii și venit, contribuțiile de asigurări, venituri nefiscale, impozitul pe profit și TVA.

Veniturile încasate din economia internă, ca procent în PIB, au crescut cu 0,7 puncte procentuale de la 13,8% din PIB, cât au reprezentat în semestrul I 2023, la 14,5% din PIB în semestrul I 2024.

**Veniturile fiscale** au fost în sumă de **136,32 miliarde lei**, cu 12,3% mai mari comparativ cu perioada similară din anul precedent și s-au realizat în proporție de 100,2%.

În structură, veniturile fiscale au avut următoarea evoluție:

**Încasările din impozitul pe profit** pentru semestrul I 2024 au totalizat 15,54 miliarde lei, înregistrează o evoluție pozitivă față de perioada similară a anului 2023 de 22,0% (+2,8 miliarde lei), susținută de avansul încasărilor din impozitul pe profit, inclusiv impozitul minim pe cifra de afaceri de la agenți economici și impozitul pe profit de la bănci comerciale, atenuată însă ușor de redirecționarea din impozitul pe profit a sumei de -0,4 miliarde lei pentru efectuarea de sponsorizări și/sau acte de mecenat (Legea nr. 322/2021[[1]](#footnote-1)). Gradul de realizare este de 100,4% față de programul stabilit.

**Încasările din impozitul pe venit** în primul semestru al anului 2024 au totalizat 24,92 miliarde lei, în creștere cu 20,4% comparativ cu aceeași perioadă a anului precedent, cu un gradul de realizare de 105,8% față de programul stabilit.

În structură, încasările din impozitul pe venitul din salarii care dețin o pondere de aproximativ 59,8% din această categorie înregistrează față de aceeași perioadă a anului 2023 o dinamică de 20,3%, peste evoluția fondului brut de salarii de 17,5%[[2]](#footnote-2).

Dinamica pozitivă a încasărilor din impozitul pe venitul din salarii a fost influențată de modificarea reglementărilor privind facilitățile fiscale acordate salariaților din sectorul construcții, agricol, industria alimentară și a activităților de creare de programe pentru calculator (O.U.G. nr. 93/2023[[3]](#footnote-3) și Legea nr. 296/2023[[4]](#footnote-4) ) precum și de majorarea salariului minim brut pe țară garantat în plată (H.G. nr. 900/2023[[5]](#footnote-5)).

O evoluție pozitivă a veniturilor din această sursă a fost susținută în special de sporul încasărilor din impozitul pe veniturile din pensii (+58,2%, creștere în care este inclusă majorarea valorii punctului de pensie cu 13,8%[[6]](#footnote-6)) și de sporul încasărilor din impozitul pe venit aferent declarației unice (+13,0% pe seama încasărilor din luna mai a anului curent[[7]](#footnote-7)). Pe de altă parte, încasările din impozitul pe dividende au consemnat o contracție de 11,5%, pe fondul unui efect de bază ridicat (creșterea semnificativă a dividendelor din ianuarie 2023 distribuite în baza situațiilor financiare interimare întocmite în cursul anului 2022, cu reținerea cotei de impozit de 5%).

Încasările din **impozitele și taxele pe proprietate** au totalizat 6,48 miliarde lei (0,4% din PIB) cu 14,3% peste încasările semestrului I 2023, gradul de realizare al programului de încasări fiind de 99,9%.

**Încasările din taxa pe valoarea adăugată** au totalizat 57,10 miliarde lei, înregistrând o creștere a încasărilor din TVA cu 17,3% (+8,41 miliarde lei), comparativ cu încasările aferente semestrului I 2023, iar gradul de realizare al programului semestrial este de 100,8% (+0,47 miliarde lei). În structură, TVA încasată[[8]](#footnote-8) s-a majorat cu 14,4% (+9,1 miliarde lei) față de primele 6 luni ale anului 2023[[9]](#footnote-9), iar valoarea restituirilor de taxă pe valoare adăugată a crescut cu 3,9% (-0,6 miliarde lei). În perioada analizată media TVA restituită a fost de 2,5 miliarde lei, situându-se peste media de 2,4 miliarde lei înregistrată în perioada similară a anului precedent. Evoluția încasărilor din taxa pe valoare adăugată a fost susținută și de modificările fiscale aduse prin Legea nr.296/2023, precum creșterea cotei de TVA pentru alimente cu zahăr adăugat (peste 10g/100g produs), pentru dreptul de utilizare a facilităților sportive, transportul de persoane în scop turistic, pentru livrarea locuințelor ca parte a politicii sociale, livrarea și instalarea de panouri fotovoltaice, panouri solare termice, pompe de căldură și alte sisteme de încălzire de înaltă eficiență.

Volumul cifrei de afaceri din comerțul cu amănuntul[[10]](#footnote-10) (cu excepţia comerţului cu autovehicule şi motociclete), serie brută, în perioada 1.I-31.V.2024, comparativ cu perioada 1.I-31.IV.2023, a înregistrat o creştere, pe ansamblu, cu 8,0%, datorită creşterilor vânzărilor de produse alimentare, băuturi şi tutun (+3,5%) şi vânzărilor de produse nealimentare (+13,3%). Comerţul cu amănuntul al carburanţilor pentru autovehicule în magazine specializate a crescut cu 4,5%.

**Veniturile din accize** au însumat 19,63 miliarde lei, în creștere cu 10,8% (+1,92 miliarde lei), comparativ cu aceeași perioadă a anului precedent, influențată de creșterea încasărilor la accizele pentru produsele energetice de 20,2%, în condițiile în care nivelul accizelor a crescut cu 13,6% comparativ cu luna decembrie 2023 conform prevederilor Legii nr.296/2023.

Produsele din tutun au înregistrat o scădere cu 1,8% (-0,2 miliarde lei) a încasărilor la accize, în contextul în care nivelul accizelor a crescut cu 13,1% comparativ cu luna decembrie 2023. Încasările lunare prezintă în general o volatilitate mai ridicată, determinată de politica operatorilor economici de antrepozitare fiscală a produselor accizabile.

Gradul de realizare din accize față de programul stabilit pentru această perioadă este de 98,4% (-0,31 miliarde lei) nerealizarea datorându-se scăderii încasărilor la accizele din vânzarea produselor din tutun.

**Încasările din alte impozite și taxe pe bunuri și servicii** în valoare de 4,57 miliarde lei, au înregistrat o scădere comparativ cu anul precedent cu 44,9%(-3,71 miliarde lei), pe seama evoluției încasărilor la bugetul de stat (-66,6%).

În structura bugetului de stat încasările din impozitul pe veniturile suplimentare obținute în sectorul gazelor naturale de către operatorii economici, inclusiv filialele acestora care desfăşoară efectiv atât activităţi de extracţie, cât şi activităţi de vânzare a gazelor naturale (reglementat prin O.G. nr. 7/2013[[11]](#footnote-11)) se caracterizează printr-un trend descrescător (-55,0% în perioada analizată a anului curent față de perioada similară a anului 2023), ceea ce a condus la un grad de realizare al programului de 41,2%.

Încasările aferente noilor impozite instituite prin Legea nr. 296/2023, impozitul specific pe cifra de afaceri datorat de operatorii economici care desfăşoară activităţi în sectoarele petrol şi gaze naturale și impozitul suplimentar pentru instituțiile de credit, se caracterizează printr-o evoluție pozitivă concretizată prin atingerea țintelor de program stabilite pentru perioada analizată de fiecare impozit, de 130,2%(+0,03 miliarde lei) și respectiv de 120,2% (+0,05 miliarde lei).

Gradul de realizare a programului este de 93,4% (-0,32 miliarde lei). Nerealizarea se datorează exclusiv evoluției încasărilor la bugetul de stat (grad de realizare al programului 71,3%) în structura căruia impozitul pe veniturile suplimentare obținute de operatorii economici din sectorul gazelor naturale (impozit reglementat prin O.G. nr. 7/2013), este caracterizat printr-un trend descrescător al încasărilor ca urmare a modificărilor legislative din domeniul energiei și gazelor naturale (O.U.G. nr. 119/2022).

**Încasările din taxa pe utilizarea bunurilor, autorizarea utilizării bunurilor sau pe desfășurarea de activități** au crescut comparativ cu încasările din semestrul I 2023 cu 0,49 miliarde lei (+12,3%), gradul de realizare al programului trimestrial fiind de 99,6%.

Evoluția încasărilor din taxele pe utilizarea bunurilor, autorizarea utilizării bunurilor sau pe desfășurarea de activități s-a datorat în principal creșterii înregistrate la bugetul de stat (+11,5%) pe seama majorării veniturilor din taxele pentru jocurile de noroc[[12]](#footnote-12) (+0,3 miliarde lei), în condițiile unor majorări de taxe aprobate prin O.U.G nr. 82/2023[[13]](#footnote-13) dar și la bugetele locale, pe seama evoluției încasărilor din impozitele pe mijloacele de transport.

**Încasările din impozitul pe comerțul exterior și tranzacțiile internaționale** în valoare de 0,83 miliarde lei au înregistrat în perioada analizată o scădere cu 4,5% (-0,04 miliarde lei), comparativ cu aceeași perioadă a anului 2023, în condițiile unei scăderi a importurilor (Extra-UE27) cu 1,2%[[14]](#footnote-14). Gradul de realizare al acestor venituri este de 89,1% (-0,1 miliarde lei).

**Contribuțiile sociale** realizate în semestrul I al anului 2024 în sumă de 92,75 miliarde lei înregistrează, comparativ cu aceeași perioadă a anului precedent, o creștere de 20,8% (+16,00 miliarde lei), superioară evoluției fondului brut de salarii la nivel de economie de 17,5%[[15]](#footnote-15), gradul de realizare a programului fiind de 103,7% (+3,32 miliarde lei).

Evoluția încasărilor din contribuții sociale în perioada analizată a fost influențată pozitiv de modificarea reglementărilor privind facilitățile fiscale acordate salariaților din sectorul construcții, agricol, industria alimentară și plata CASS pentru tichete de masă și vouchere de vacanță (Legea nr. 296/2023), majorarea salariului minim brut pe țară garantat în plată (H.G. nr. 900/2023) și majorarea salariului minim brut pe ţară garantat în plată pentru sectoarele construcţii, agricol şi industria alimentară ( O.U.G. nr. 93/2023), iar negativ de restituirea sumelor reținute cu titlul de CASS din veniturile din pensii (efect bugetar de -0,14 miliarde lei, O.U.G. nr. 4/2023[[16]](#footnote-16) ).

Pe bugete, gradul de realizare a programului de încasări, se prezintă astfel: bugetul fondului național unic de asigurări sociale de sănătate (107,6%), bugetul de stat (102,5%), bugetul asigurărilor sociale de stat (101,9%) și bugetul asigurărilor pentru șomaj (100,6%).

Comparativ cu aceeași perioadă a anului precedent, evoluția veniturilor din contribuții sociale, pe bugete componente, se prezintă astfel: bugetul Fondului național unic de asigurări sociale de sănătate (+38,4%), bugetul de stat (+24,7%), bugetul asigurărilor sociale de stat (+13,9%) și bugetul asigurărilor pentru șomaj (-27,8%).

**Veniturile nefiscale** încasate în primul semestru al anului 2024 au totalizat 26,64 miliarde lei (1,5% din PIB), cu 19,5% mai mari comparativ cu încasările semestrul I 2023, gradul de realizare al programului fiind de 108,8%.

Sporul de încasări înregistrat s-a datorat în principal evoluției încasărilor la bugetul de stat care înregistrează o creștere semnificativă de +1,17 miliarde lei(+9,3%), comparativ cu aceeași perioadă a anului precedent pe fondul evoluției veniturilor din dividende, la bugetele locale +1,32 miliarde lei (+11,8) și la bugetul activităților și instituțiilor finanțate integral sau partial din venituri proprii unde creșterea a fost de 2,73 miliarde lei (+37%) în principal datorată sporului de încasări din vânzarea certificatelor de emisii de gaze cu efect de seră.

**Sumele rambursate de Uniunea Europeană în contul plăților efectuate, donații și** **sume aferente asistentei financiare nerambursabile alocate pentru PNRR** au totalizat **19,15 miliarde** lei (1,1% din PIB), cu 11,7% mai mici comparativ cu semestrul I 2023.

Ca procent în PIB, sumele rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR au scăzut cu 0,27 puncte procentuale de la 1,35 din PIB în semestrul I 2023 la 1,08 din PIB în semestrul I 2024.

Evoluția încasărilor comparativ cu semestrul I 2023 a fost determinată de diminuarea sumelor atrase aferente cadrului financiar 2014-2024, în timp ce sumele atrase aferente cadrului 2021-2027 și cele aferente asistenței financiare nerambursabile alocate pentru PNRR au înregistrat creșteri cu 7,52 miliarde lei și respectiv 1,59 miliarde lei.

În structură ponderea ce a mai mare în totalul sumelor rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR o reprezintă sumele aferente cadrului financiar 2021-2027 cu o pondere de 45,1%, urmate de sumele aferente cadrului financiar 2014-2020 cu o pondere de 41,8% și sumele aferente asistenței financiare nerambursabile a PNRR cu o pondere de 11,6%.

Gradul de realizare al programului semestrial a fost de 48,1% fiind determinat de nerealizări semnificative în cazul sumele aferente cadrului financiar 2021-2027 și sumelor aferente asistenței financiare nerambursabile a PNRR unde gradul se realizare a fost de 53,6% și respectiv 14,9%.

**Cheltuielile bugetului general consolidat** în sumă de **339,17 miliarde lei (19,2% din PIB)**, au crescut în termeni nominali cu 21,2% față de aceeași perioadă a anului precedent, gradul de realizare al acestora fiind de 90,8%.

Acestea, ca pondere în PIB, au crescut cu 1,76 puncte procentuale de la 17,4% din PIB în semestrul I 2023 la 19,2% din PIB în semestrul I 2024.

**Cheltuielile de personal** au fost în sumă de 77,65 miliarde lei în creștere cu 23,1% comparativ cu semestru I 2023, fiind realizate în proporție de 99,4%.

Cheltuielile de personal, ca procent în PIB, au crescut cu 0,5 puncte procentuale de la 3,9% din PIB cât au fost în semestrul I 2023 la 4,4 % din PIB în semestrul I 2024.

Creșterea, în termeni nominali, a cheltuielilor de personal comparativ cu semestrul I 2023 a fost determinată de creșterile salariale din sectorul bugetar acordate în anul 2023 cât și începând cu anul 2024 conform prevederilor Ordonanței de urgență a Guvernului nr.115/2023[[17]](#footnote-17).

**Cheltuielile cu bunuri și servicii** au totalizat 45,07 miliarde lei în creștere cu 24,9% față de aceeași perioadă a anului precedent și s-au realizat în proporție de 99,0%. Ca procent în PIB cheltuielile cu bunuri și servicii au crescut cu 0,4 puncte procentuale de la 2,2% din PIB cât au fost în semestrul I 2023 la 2,6% din PIB în semestrul I 2024.

Creșterea cheltuielilor cu bunuri și servicii s-a manifestat în cazul majorității bugetelor componente ale bugetului general consolidat pe fondul presiunilor inflaționiste înregistrate în anul 2023 și 2024.

**Cheltuielile cu dobânzile** au fost în sumă de 17,61 miliarde lei (1,0% din PIB) cu 10,4% mai mari comparativ cu primul semestru al anului 2023, gradul de realizare al cheltuielilor programate pentru perioada analizată fiind de 89,0%. Cheltuielile cu dobânzile s-au menținut la același nivel de 1,0% din PIB ca și în semestrul I 2023.

**Cheltuielile cu subvențiile** au însumat 9,06 miliarde lei (0,5% din PIB) cu 1,3% mai mari comparativ cu aceeași perioadă a anului anterior, gradul de realizare al cheltuielilor programate pentru perioada analizată fiind de 94,8%. Cea mai mare parte dintre aceste cheltuieli au reprezentat alocări către sectorul agricol și transporturi, respectiv subvenții pentru sprijinirea producătorilor agricoli și pentru transportul călătorilor, precum și pentru schema de compensare pentru consumul de energie electrica și gaze naturale al consumatorilor noncasnici (0,94 mld lei) care reprezintă 10,32% din total subvenții.

**Cheltuielile cu asistența socială** au fost de 109,76 miliarde lei (6,2% din PIB) în creștere cu 12,3% comparativ cu aceeași perioadă a anului precedent și s-au efectuat în proporție de 99,3% comparativ cu programul semestrial.

Evoluția cheltuielilor cu asistența socială a fost influențată, în principal, de majorarea de la 1 ianuarie 2024, cu 13,8% a punctului de pensie, respectiv de la 1.785 lei la 2.032 lei, a îndemnizației sociale pentru pensionari (pensia minimă) de la 1.125 lei la 1.281 lei, în conformitate cu prevederile Legii nr. 360/2023 din 29 noiembrie 2023 privind sistemul public de pensii.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor pentru energie electrică și gaze naturale, care până la finele lunii iunie 2024, au fost în sumă de 1,93 miliarde lei.

**Cheltuielile cu alte transferuri** au fost în sumă de 15,75 miliarde lei (0,9% din PIB) au fost cu 17,6% mai mari decât plățile efectuate în semestrul I 2023. Comparativ cu nivelul programat a se efectua pe primul semestru cheltuielile cu alte transferuri s-au efectuat în proporție de 90%.

**Cheltuielile privind proiectele finanțate din fonduri externe nerambursabile** (inclusiv subvențiile de la Uniunea Europeană aferente agriculturii și cheltuielile cu proiectele cu finanțare din sumele reprezentând asistenta financiara nerambursabilă aferenta PNRR) au fost de 24,48 miliarde lei (1,4% din PIB), cu 2,0% mai mici comparativ cu aceeași perioadă a anului precedent.

Evoluția plăților comparativ cu semestrul I 2023 a fost determinată de diminuarea cheltuielilor pentru proiectele finanțate din cadrul financiar 2014-2024, în timp ce cheltuielile pentru proiectele finanțate din cadrului 2021-2027 și cele aferente proiectelor finanțate din asistența financiară nerambursabilă alocată pentru PNRR au înregistrat creșteri cu 7,93 miliarde lei și respectiv 2,00 miliarde lei.

În totalul cheltuielilor cu proiectele finanțate din fonduri externe nerambursabile ponderea cea mai ridicată au avut-o cheltuielile cu proiectele finanțate din fondurile aferente perioadei de programare 2021-2027 cu o pondere de 40,1%, cele alocate proiectelor finanțate din fonduri aferente perioadelor de programare 2014-2020 cu o pondere de 48,7% și respectiv cele alocate proiectelor finanțate din fonduri aferente asistenței financiare nerambursabile a PNRR cu o pondere de 11,2%.

Cheltuielile privind proiectele finanțate din fonduri externe nerambursabile s-au efectuat în proporție de 51,9% din nivelul programat pentru perioada analizată.

Discrepanța majoră între nivelul programat și cel efectuat al cheltuielilor cu proiectele finanțate din fonduri externe nerambursabile a fost determinată în principal de evoluția cheltuielile cu proiectele finanțate din fondurile aferente perioadei de programare 2021-2027, grad de realizare 55,1% și a celor aferente proiectelor finanțate din fonduri aferente asistenței financiare nerambursabile a PNRR unde gradul de realizare al plăților programate a fost de 17,5%.

**Cheltuielile pentru investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 46,27 miliarde lei (2,62% din PIB). De asemenea, se observă o creștere mai accentuată a proiectelor de investiții finanțate din resurse interne, acestea reprezentând 52,84% din totalul cheltuielilor pentru investiții pe primele șase luni ale anului 2024 acestea fiind mai mari cu 12,33 miliarde lei.

Principalele obiective de investiții distincte pentru care s-au efectuat plăți în semestrul I al anului 2024 sunt:

* Autostrada Sibiu – Pitești – 1,1 miliarde lei;
* Autostrada Ploiești - Buzău – 0,76 miliarde lei;
* Autostrada Buzău - Focșani – 0,72 miliarde lei;
* Autostrada de Centură București - Sector Centură Sud km.52+700 - km 100+900 –0,62 miliarde lei;
* Reabilitarea liniei de cale ferată Brașov-Simeria, componentã a Coridorului Rin-Dunare, pentru circulația trenurilor cu viteza maximă de 160 km/h, tronsonul Brașov-Sighișoara – 0,54 miliarde lei;
* Tren metropolitan Gilau-Floresti-Cluj-Napoca-Baciu-Apahida-Jucu-Bontida - etapa I a sistemului de transport metropolitan rapid Cluj: Magistrala I de metrou si tren metropolitan, inclusiv legatura dintre acestea. Componenta 1. Magistrala I de metrou Cluj – 0,50 miliarde lei;
* Drum expres Craiova Pitești și legăturile la drumurile existente – 0,46 miliarde lei;
* Autostrada Focșani - Bacău – 0,45 miliarde lei,
* Reabilitarea liniei C.F. Frontiera - Curtici - Simeria, parte componenta a Coridorului IV Pan-European pentru circulatia trenurilor cu viteza maxima de 160 km/h; Tronsonul 2: km 614 - Gurasada si Tronsonul 3: Gurasada - Simeria – 0,39 miliarde lei;
* Autostrada Bacău - Pașcani – 0,35 miliarde lei;
* Autostrada Brașov – Târgu Mureș – Cluj - Oradea – 0,29 miliarde lei;
* Reabilitarea liniei de c.f. Brasov - Simeria, componetă a Coridorului IV paneuropean, pentru circulația trenurilor cu viteza maxima de 160 km/h, secțiunea Coșlariu - Sighișoara– 0,27 miliarde lei;
* Electrificarea și reabilitarea liniei de cale ferată Cluj-Napoca - Oradea - Episcopia Bihor – 0,24 miliarde lei;
* Reducerea eroziunii costiere Faza II (2014-2020) – 0,24 miliarde lei;
* Legatură Centura Oradea (Girație Calea Santandrei) - Autostrada A3 (Biharia), județul Bihor – 0,23 miliarde lei;
* Pod suspendat peste Dunăre în zona Brăila – 0,20 miliarde lei;
* Autostrada de Centură a municipiului București - Sector Centură Nord km.0+000 - km 52+770 – 0,17 miliarde lei;
* Varianta de ocolire Timișoara Sud –0,12 miliarde lei;
* Drum expres Brăila - Galați – 0,11 miliarde lei;
* Drum expres Arad - Oradea – 0,11 miliarde lei;
* Modernizare DN 28B Târgu Frumos - Botosani km 0+000 - km 76+758 – 0,10 miliarde lei.

**Stocul plăților restante** raportate la data de 30 iunie 2024 a fost în sumă totală de 2.727,7 milioane lei, cu 42,4% peste nivelul înregistrat la data de 30 iunie 2023 pe fondul creșterii plăților restante în administrația locală cu 72,0%(+1.015,3 milioane lei) în timp ce la nivelul administrației centrale și la nivelul bugetului asigurărilor sociale acestea s-au redus cu 19,1%(-69,2 milioane lei) și respectiv 93.6%(-133,55 milioane lei). Plățile restante din administrația locală au reprezentat 88,9% din totalul plăților restante înregistrate la 30 iunie 2024.

**Arieratele** (plățile restante peste 90 de zile) înregistrate la data de 30 iunie 2024 au fost în sumă de 470,8 milioane lei, ceea ce reprezintă o creștere cu 38,5% comparativ cu cele înregistrate la data de 30 iunie 2023 pe fondul creșterii arieratelor atât la nivelul administrației locale cu 30,6% cât și la nivelul administrației centrale cu 178,3%(+32,7 milioane lei). Arieratele din administrația locală au reprezentat 89,14% din totalul arieratelor înregistrate la 30 iunie 2024.

**IV. Finanțarea deficitului bugetar și datoria publică**

**IV.1 Datoria publică**

Datoria guvernamentală conform metodologiei UE s-a situat la data de 30 iunie 2024 la un nivel de 51,4% din PIB sub plafonul de 60% stabilit prin Tratatul de la Maastricht. Datoria internă a administrației publice a reprezentat 24,8% din PIB, iar datoria externă 26,6% din PIB.

Conform datelor publicate de EUROSTAT, la sfârșitul trimestrului I 2024, România s-a situat pe locul 15 între statele membre UE cu un nivel de îndatorare de 51,6% din PIB, media datoriei guvernamentale pentru zona euro (EA 20) fiind de 88,7% din PIB, iar cea pentru UE27 de 82,0% din PIB.

Un număr de 14 state membre au înregistrat, la finele trimestrului I 2024, un nivel al datoriei publice guvernamentale PIB de peste 60% din PIB, cele mai ridicate niveluri înregistrându-se în Grecia (159,8%), Italia (137,7%), Franța (110,8%), Spania (108,9%), Belgia (108,2%) și Portugalia (100,4%).

**IV.2 Finanțarea deficitului bugetar**

În semestrul I 2024 finanțarea deficitului bugetar s-a realizat în principal prin emisiuni de titluri de stat lansate pe piața internă și pe piețele financiare externe. Sursele necesare refinanțării datoriei publice guvernamentale s-au asigurat în principal de pe piețele pe care s-au emis aceste datorii şi din rezerva financiară în valută la dispoziția Trezoreriei Statului.

Instrumentele de datorie utilizate pentru finanțarea deficitului bugetar şi refinanțarea datoriei publice au fost următoarele:

1. Piața internă:
	1. Titluri de stat emise pe piața interbancară: a fost adjudecată suma de 72,3 mld. RON[[18]](#footnote-18) , din care:
	* 16,8 % - emisiuni de certificate de trezorerie cu discont cu maturitate de până la 12 luni și emisiuni de obligațiuni de tip benchmark cu maturități reziduale până la 1 an;
	* 42,7 % - emisiuni de obligațiuni de tip benchmark cu maturități reziduale între 1 și 5 ani; și
	* 40,5 % - emisiuni de obligațiuni de tip benchmark cu maturități reziduale între 5 și 15 ani.
	1. Titluri de stat pentru populație lansate de titluri de stat destinate populației prin programele TEZAUR și FIDELIS în valoare totală de 12,2 mld. RON, din care: prin programul TEZAUR a fost atrasă suma de 7,2 mld. RON prin intermediul a 14 emisiuni cu maturități cuprinse între 1 si 3 ani, iar prin programul FIDELIS, suma de 2,1 mld. RON și respectiv 574 mil. EUR, prin intermediul a 10 emisiuni cu maturități de 1 și 3 ani (RON) și respectiv 1 și 5 ani (EUR).
2. Piața externă: a fost atrasă suma 12,2 mld. echivalent EUR, prin trei emisiuni de euroobligațiuni (prezentate in tabelul de mai jos) și două plasamente private in valoare de 0,3 mld. EUR, precum și prin trageri de la instituții financiare internaționale in valoare de 0,9 mld. EUR.

|  |  |  |  |  |
| --- | --- | --- | --- | --- |
| **Luna** | **Valoare totală emisiuni Euroobligatiuni** | **Maturitate** | **Valoare** | **Cupon** |
| Ianuarie 2024 | **4 mld. USD** | 5 ani | 2 mld. USD | 5,875% |
| 10 ani | 2 mld. USD | 6,375% |
| Februarie 2024 | **4 mld. EUR** | 7 ani | 2 mld. EUR | 5,375% |
| 12 ani | 2 mld. EUR | 5,625% |
| Mai 2024 | **3,2 mld. EUR** | 8 ani | 1,8 mld. EUR | 5,250% |
| 13 ani | 1,4 mld. EUR | 5,625% |

Pentru îmbunătățirea managementului datoriei publice și evitarea presiunilor sezoniere în asigurarea surselor de finanțare a deficitului bugetar și de refinanțare a datoriei publice guvernamentale, în vederea reducerii riscului de refinanțare și de lichiditate, Ministerul Finanțelor a consolidat rezerva financiară (buffer) în valută la dispoziția Trezoreriei Statului, în valoare echivalentă acoperirii necesităților de finanțare a deficitului bugetar și refinanțării datoriei publice de până la 4 luni.

**Garanțiile de stat acordate în cadrul programelor guvernamentale** IMM Invest Plus (OUG nr. 18/2024, cu modificările și completările ulterioare), FamilyStart și Student Invest (OUG 95/2022, cu modificările și completările ulterioare) și Noua casă (OUG nr. 60/2009, cu modificările si completările ulterioare), au fost în sumă de cca 13,07 mld. lei[[19]](#footnote-19), în limita plafonului de 40 mld. lei stabilit prin Legea nr. 417/2023 pentru aprobarea plafoanelor unor indicatori specificați în cadrul fiscal-bugetar pe anul 2024.

**IV.3 Datoria publică locală**

În primul semestru al anului 2024, tragerile autorizate din finanțările rambursabile contractate sau care urmau să fie contractate de către unitățile/subdiviziunile administrativ-teritoriale au fost în sumă de 3,8 mld. lei, iar finanțările rambursabile autorizate pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de cca. 2 mld. lei, în limita plafoanelor anuale aprobate prin Legea nr. 417/2023 pentru aprobarea plafoanelor unor indicatori specificați în cadrul fiscal-bugetar pe anul 2024.

De asemenea, au fost autorizate finanțări rambursabile, în sumă totală de cca. 1 mld. lei, pentru a fi contractate de unitățile/subdiviziunile administrativ-teritoriale în vederea prefinanțării și/sau cofinanțării de proiecte care beneficiază de fonduri externe nerambursabile de la Uniunea Europeană, iar în baza art. 1 din Ordonanța de urgență a Guvernului nr. 35/2024 pentru asigurarea unor împrumuturi din Trezoreria Statului, precum și pentru modificarea și completarea unor acte normative aferente reprezentării statului în litigiile arbitrale și judiciare internaționale și concesionării proprietății publice a statului și pentru modificarea și completarea unor acte normative, au fost autorizate împrumuturi în sumă totală de cca. 43,6 mil. lei destinate cofinanțării proiectelor finanțate din fonduri externe nerambursabile de la Uniunea Europeană și de la donatori europeni în cadrul programelor interguvernamentale, inclusiv pentru cheltuielile neeligibile asociate proiectelor și asigurarea sumelor necesare implementării proiectelor finanțate prin PNRR, aflate în sarcina bugetului local, evidențiate distinct în fiecare contract.

# **V. Absorbția fondurilor externe nerambursabile**

Pentru perioada de programare 2021-2027, România are o alocare totală, de cca. 80 mld. euro, din fonduri UE, împărțită astfel: **pentru CFM 2021-2027:** 51,17 mld. euro (din care 30,6 mld. euro alocați pentru Politica de coeziune (PC) și 19,19 mld. euro, alocați pentru Politica agricola comuna (PAC)) și **pentru** **Next Generation EU/NGUE** (instrumentul de redresare economică) – 28,5 mld. euro (din care asistență financiară nerambursabilă în valoare de 13,6 mld. euro, alocați pentru Mecanismul de Recuperare și Reziliență (MRR) și 14,9 mld. euro din componenta împrumut aferentă MRR.

În cadrul MRR România a primit de la Uniunea Europeană următoarele sume:

* 5,78 mld euro din componenta de granturi, din care prefinanțare în valoare de 2,14 mld euro (0,29 mld. euro în 2024 pentru componenta REPowerEU) și rambursări de 3,64 mld.euro;
* 2,7 mld euro din componenta MRR de împrumut.

În ceea ce privește **CFM 2021-2027**, în primul semestru al anului **2024** România a primit de la bugetul UE suma de 2,63 mld. euro, din care 0,87 mld. euro reprezintă avansuri, iar 1.76 mld. euro rambursări. Se observă o evoluție accelerată a absorbției de fonduri față de prima jumătate a anului 2023 când România a atras 0,57 mld. euro. În această perioadă, cele mai bune rezultate în cadrul CFM 2021-2027 au fost înregistrate de Fondul European pentru Garantare Agricolă (FEGA) prin intermediul căruia s-au atras 1,74 mld. euro (81,70% din suma estimată de 2,13 mld. euro pentru anul curent).

Sumele primite de România de la bugetul UE în primul semestru al anului 2024 în cadrul **CFM 2014-2020** sunt în valoare de 1,70 mld. euro, reprezentând rambursări. Se observă o încetinire a absorbției pe finalul perioadei de programare. Cele mai bune rezultate au fost înregistrate de Fondurile Structurale și de Coeziune prin intermediul cărora s-au atras 1,14 mld. euro.

|  |  |  |  |
| --- | --- | --- | --- |
|  |  |  | **mld EURO** |
| **Cadrul Financiar Multianual\* 2014-2020** | **Program** **2014-2020** | **2024** **execuţia la** | **2014-2024** **execuţia la** |
| **30.06.2024** | **30.06.2024** |
| **SUME PRIMITE 2014 - 2020 DE LA BUGETUL UE** | **52.75** | **1.70** | **49.97** |
| ***i)*** Avansuri  | 4.26 | 0.00 | 4.23 |
| ***ii)*** Rambursari (inclusiv FEGA) | 48.49 | 1.70 | 45.74 |
| **A. Fonduri structurale si de coeziune (FSC)**,din care: | **25.62** | 1.14 | **24.48** |
| **a)** Avansuri din FSC | 3.65 | 0.00 | 3.65 |
| **b)** Rambursari din FSC | 21.97 | 1.14 | 20.84 |
| **B. Fonduri pentru dezvoltare rurala si pescuit (FEADR+FEPAM)**,din care: | **11.12** | **0.50** | **9.57** |
| **a)** Avansuri (FEADR+FEPAM) | 0.35 | 0.00 | 0.35 |
| **b)** Rambursari (FEADR+FEPAM) | 10.77 | 0.50 | 9.22 |
| **C. Fondul European pentru Garantare Agricola (FEGA)** | **14.24** | **0.00** | **14.19** |
| **D. Altele (post-aderare)**,din care: | **1.77** | **0.05** | **1.73** |
|  |  |  |  |
| **a)**Avansuri  | 0.27 | 0.00 | 0.23 |
| **b)** Rambursari | 1.51 | 0.05 | 1.49 |
|  |  | **mld EURO** |
| **Cadrul Financiar Multianual\* 2021-2027** | **Program** **2021-2027** | **2024** **execuţia la** | **2021-2024** **execuţia la** |
| **30.06.2024** | **30.06.2024** |
| **SUME PRIMITE 2021 - 2027 DE LA BUGETUL UE** | **55.34** | **2.63** | **4.16** |
| ***i)*** Avansuri  | 2.55 | 0.87 | 2.20 |
| ***ii)*** Rambursari (inclusiv FEGA) | 52.79 | 1.76 | 1.97 |
| **A. Fonduri structurale si de coeziune (FSC)**, din care: | **30.92** | **0.64** | **1.41** |
| **a)** Avansuri din FSC | 1.41 | 0.64 | 1.41 |
| **b)** Rambursari din FSC | 29.50 | 0.00 | 0.00 |
| **B. Fonduri pentru dezvoltare rurala si pescuit (FEADR+FEAMPA)**,din care: | **5.20** | **0.05** | **0.10** |
| **a)** Avansuri (FEADR+FEAMPA) | 0.31 | 0.05 | 0.10 |
| **b)** Rambursari (FEADR+FEAMPA) | 4.88 | 0.00 | 0.00 |
| **C. Fondul European pentru Garantare Agricola (FEGA)** | **13.99** | **1.74** | **1.74** |
| **D. Altele (post-aderare)**,din care: | **5.24** | **0.19** | **0.90** |
| **a)**Avansuri  | 0.83 | 0.17 | 0.71 |
| **b)** Rambursari | 4.41 | 0.02 | 0.19 |
|  |  |  | **mld EURO** |
| **NextGenerationEU\* - 2021-2023** | **Program****2021-2023** | **2024** **execuţia la** | **2021-2024** **execuţia la** |
| **30.06.2024** | **30.06.2024** |
| **SUME PRIMITE 2021 - 2023 DE LA BUGETUL UE** | **17.01** | **0.29** | **5.90** |
| A. Mecanismul de redresare și reziliență (RRF) – granturi  | 13.57 | 0.29 | 5.78 |
| B. Asistență de redresare pentru coeziune și teritoriile Europei (ReactEU)  | 1.54 | 0.00 | 0.12 |
| C. Fondul european pentru dezvoltare rurală (FEADR) | 0.69 | 0.00 | 0.00 |
| D. Fondul pentru o tranziție justă (JTF) | 1.21 | 0.00 | 0.00 |
| **mld EURO** |  |  |  |
| **SOLDUL FLUXURILOR\*** | **2024****execuţia la** | **2007-2024****execuţia la** |
| **30.06.2024** | **30.06.2024** |
| **I. SUME PRIMITE DE LA BUGETUL UE** | **4.61** | **96.72** |
| 1. SUME PRIMITE DE LA BUGETUL UE din CFM 2007-2013 | X | 36.69 |
| 2. SUME PRIMITE DE LA BUGETUL UE din CFM 2014-2020 | 1.70 | 49.97 |
| 3. SUME PRIMITE DE LA BUGETUL UE din CFM 2021-2027  | 2.63 | 4.16 |
| 4. NextGenerationEU 2021-2023 | 0.29 | 5.90 |
| **II. SUME PLATITE CATRE BUGETUL UE** | **1.48** | **31.07** |
| 1. Contributia României la bugetul UE | 1.47 | 30.45 |
| 2. Alte contribuții | 0.01 | 0.62 |
| **III. SOLDUL FLUXURILOR = I - II** | **3.14** | **65.65** |
| \* Cifre rotunjite - sumele provin din sinteza „Evoluția fluxurilor financiare dintre România și Uniunea Europeană” - BFN la 30.06.2024 și pot fi ușor diferite ca urmare a rotunjirilor.NOTĂ : raportarea include si fonduri europene care nu fac parte din CFM, dar sunt aferente perioadei de programare respective. |
|  |

# **Concluzii**

* + Soldul bugetului general consolidat la semestrul I 2024 a fost de 63,67 miliarde lei (3,60% din PIB), reprezentând 75,3% din ținta de deficit stabilită pe anul 2024 prin Legea nr.417/2023 pentru aprobarea plafoanelor unor indicatori specificați în cadrul fiscal-bugetar pe anul 2024, ceea ce indică un derapaj major de la această țintă.
* Datoria guvernamentală conform metodologiei UE s-a situat la data de 30 iunie 2024 la un nivel de 51,4% din PIB, peste ținta stabilită în Legea nr.417/2023 pentru aprobarea plafoanelor unor indicatori specificați în cadrul fiscal-bugetar pe anul 2024. Datoria internă a administrației publice a reprezentat 24,8% din PIB, iar datoria externă 26,6% din PIB.
	+ Veniturile bugetului general consolidat au fost superioare încasărilor din perioada similară a anului anterior, în termeni nominali, creșterea fiind de 13,5% iar ca pondere în PIB au crescut cu 0,5 puncte procentuale de la 15,1% din PIB în semestrul I 2023 la 15,6% din PIB în perioada analizată. Veniturile bugetului general consolidat nu au atins nivelul programat pentru semestrul I 2024 pe fondul evoluției slabe a încasărilor din fondurile externe nerambursabile inclusiv asistența financiară nerambursabilă aferentă PNRR, în timp ce veniturile din economia internă au fost superioare nivelului programat (101,2% grad de realizare al programului semestrial).
* Cheltuielile bugetului general consolidat au fost cu 21,2% mai mari comparativ cu aceeași perioadă a anului anterior și reprezentând 50,4% din programul anual prognozat.
* Cheltuielile pentru investiții au înregistrat o creștere accentuată comparativ cu semestrul I 2023 (+41%) alocările fiind efectuate în principal pentru proiectele finanțate din resurse interne, acestea reprezentând acestea reprezentând 52,84% din totalul cheltuielilor pentru investiții pe primele șase luni ale anului 2024.
	+ Cheltuielile privind proiectele finanțate din fonduri externe nerambursabile(inclusiv subvențiile de la Uniunea Europeană aferente agriculturii și cheltuielile cu proiectele cu finanțare din sumele reprezentând asistenta financiara nerambursabilă aferenta PNRR) au fost cu 2,0% mai mici comparativ cu aceeași perioadă a anului precedent pe fondul diminuării plăților pentru proiectele finanțate din cadrul financiar 2014-2024 (cadru financiar ce se află la finalul perioadei de programare), în timp ce cheltuielile pentru proiectele finanțate din cadrului 2021-2027 și cele aferente proiectelor finanțate din asistența financiară nerambursabilă alocată pentru PNRR au înregistrat creșteri cu 7,93 miliarde lei și respectiv 2,00 miliarde lei.
	+ Absorbția fondurilor externe nerambursabile reprezintă o prioritate pentru România și ca urmare este imperios necesar ca în a doua jumătate anului curent ordonatorii principali de credite să accelereze implementarea proiectelor finanțate din fonduri externe nerambursabile și în special a celor din asistența financiară nerambursabilă a PNRR.
* Având în vedere execuția bugetară din primul semestru al anului 2024 apreciem că pentru atingerea țintei de deficit stabilite pentru anul 2024 este necesar să fie continuate și intensificate eforturile pentru o colectare cât mai bună a veniturilor bugetare astfel încât nivelul programat să fie atins. Totodată în cazul cheltuielilor bugetare se recomandă o reducere a ritmului accelerat înregistrat în prima parte a anului curent și o atenție deosebită în angajarea de noi cheltuieli precum și o analiză riguroasă a cheltuielilor programate în vederea identificării unor eventuale sume ce pot fi economisite astfel încât acestea să nu afecteze negativ soldul bugetar stabilit pentru anul 2024.
* În lipsa unor măsuri bugetare adoptate de urgență, care să conducă la limitarea și diminuarea cheltuielilor bugetare pe perioada rămasă până la sfârșitul acestui an, există riscul major ca ținta de deficit asumată să fie depășită și să ajungă la un deficit de peste 6,9% din PIB, cu consecințe imediate asupra creșterii costurilor finanțării deficitului bugetar dar și asupra fondurilor alocate pentru investiții în cadrul Politicii de Coeziune cât și asupra fondurilor alocate prin Planul Național de Redresare și Reziliență.
1. Legea nr. 322/2021 pentru completarea Legii nr. 227/2015 privind Codul fiscal [↑](#footnote-ref-1)
2. decembrie 2023-mai 2024/decembrie 2022-mai 2023 [↑](#footnote-ref-2)
3. O.U.G. nr. 93/2023 pentru stabilirea salariului de bază minim brut pe țară garantat în plată pentru sectoarele construcții, agricol şi industria alimentară [↑](#footnote-ref-3)
4. Legea nr. 296 privind unele măsuri fiscal-bugetare pentru asigurarea sustenabilității financiare a României pe termen lung [↑](#footnote-ref-4)
5. Hotărârea nr. 900/2023 din 28 septembrie 2023 pentru stabilirea salariului de bază minim brut pe țară garantat în plată [↑](#footnote-ref-5)
6. majorarea valorii punctului de pensie de la 1.785 lei la 2.032 lei, începând cu data de 1 ianuarie 2024, conform Legii nr. 360/2023 privind sistemul public de pensii [↑](#footnote-ref-6)
7. Declarația unică cu termen de depunere și plată de până la 27 mai 2024, inclusiv [↑](#footnote-ref-7)
8. exclusiv restituiri și majorări de întârziere [↑](#footnote-ref-8)
9. TVA din operațiuni interne au crescut cu 12,3%, iar TVA din importurile de bunuri au crescut cu 28,3% [↑](#footnote-ref-9)
10. comunicat de presă INS nr. 175/05 iulie 2024 - Comerț și servicii [↑](#footnote-ref-10)
11. Ordonanața Guvernului nr. 7/2013 privind instituirea impozitului asupra veniturilor suplimentare obţinute ca urmare a dereglementării preţurilor din sectorul gazelor naturale [↑](#footnote-ref-11)
12. dețin o pondere de aproximativ 98,3% în această categorie [↑](#footnote-ref-12)
13. O.U.G. nr. 82/2023 pentru modificarea şi completarea Ordonanţei de urgenţă a Guvernului nr. 77/2009 privind organizarea şi exploatarea jocurilor de noroc, precum şi pentru modificarea Ordonanţei de urgenţă a Guvernului nr. 20/2013 privind înfiinţarea, organizarea şi funcţionarea Oficiului Naţional pentru Jocuri de Noroc şi pentru modificarea şi completarea Ordonanţei de urgenţă a Guvernului nr. 77/2009 [↑](#footnote-ref-13)
14. primele 5 luni ale anului 2024/primele 5 luni ale anului 2023 [↑](#footnote-ref-14)
15. decembrie 2023-mai 2024/decembrie 2022-mai 2023 [↑](#footnote-ref-15)
16. OUG nr. 4/2023 privind stabilirea unor măsuri de restituire a unor contribuții de asigurări sociale de sănătate [↑](#footnote-ref-16)
17. privind unele măsuri fiscal-bugetare în domeniul cheltuielilor publice, pentru consolidare fiscală, combaterea evaziunii fiscale, pentru modificarea şi completarea unor acte normative, precum şi pentru prorogarea unor termene [↑](#footnote-ref-17)
18. Nu include împrumuturile pe termen scurt utilizate pentru administrarea lichidităților [↑](#footnote-ref-18)
19. la data de 30.06.2024 [↑](#footnote-ref-19)